Braam se huiswerk hou Kings skerp | Netwerk24
Deur Michael Green 03 Junie 2020 21:30
Brandon Thomson (met die bal) het in 2017 vir die Glasgow Warriors gaan speel nadat hy ook vir die Stormers en die Westelike Provinsie uitgedraf het. Dit klink of die Kings in sy dienste belangstel. Foto: Getty Images
So sê Braam van Straaten, die Oos-Kapenaars se skop- en verdedigingsafrigter, oor die sprake wat al 'n geruime tyd die rondte doen dat die Kings in Thomson, 'n gewese Stormer wat laas nog vir die Glasgow Warriors in Skotland gespeel het, se dienste belangstel.
Met Demetri Catrakilis se kontrak wat teen die einde van die maand verval, is die kans dalk nou nog groter dat die Kings aan die 25-jarige Thomson 'n aanbod kan maak.
"Ek het al met hom gewerk toe hy nog op hoërskool (Ermelo) was. Hy is 'n goeie speler, 'n goeie skopper en hy het nou baie goeie ervaring oorsee opgedoen," sê Van Straaten.
Van Straaten waarsku dat die losskakels by die Kings in Catrakilis se afwesigheid sal moet uithaal en wys wanneer daar weer eindelik rugby gespeel kan word.
Voor die verspreiding van die koronavirus die huidige seisoen tot stilstand gedwing het, het 'n paar spelers speelkans gekry wanneer Catrakilis beseer was.
Van hulle, soos Siya Masuku, Bader Pretorius en Tiaan Botes, het volgens Van Straaten goeie vordering getoon.
JT Jackson is ook in 'n stadium van senter na losskakel geskuif en het heel goed gevaar.
Braam van Straaten, die Kings se skop- en verdedigingsafrigter. Foto: Gallo Images
Gedurende die inperkings is dit nie juis moontlik om skopwerk te oefen nie, maar dis volgens Van Straaten nie 'n groot kopseer nie.
"In voorseisoense oefeninge word daar in elk geval op fiksheid en krag gefokus. As jy regtig hard werk in 'n hardloopsessie of in die gim, is dit ook beter as jy vir minstens 36 uur glad nie skop nie, want jy kan jou senuweestelsel skade berokken," sê die oud-Springbok.
Van Straaten sê as skoppers volgens sy metodes hul skopwerk oefen, kan hulle binne drie sessies weer akkuraat skop.
Van Straaten gee die Kings ook huiswerk wat verdediging betref.
"Ons vat byvoorbeeld twee wedstryde en deel dit op die Huddle-platform met hulle. Dan moet hulle 'n ontleding doen van byvoorbeeld wat in 'n sekere beweging fout gegaan het waar daar 'n drie afgestaan is," verduidelik Van Straaten.
"Dis 'n manier om die spelers die stelsels beter te laat verstaan en dan kan jy hulle in die toekoms makliker afrig. Ons kom ook agter watter spelers meer individuele aandag nodig het wanneer ons die terugvoering kry."